Ramaphosa moet vandag verduidelik oor grondPres. Cyril Ramaphosa. Foto: GCIS Die DA-leier, Mmusi Maimane, gaan vanmiddag pres. Cyril Ramaphosa in ŉ blik probeer druk oor aanduidings dat sy regering besig is met bontpratery oor onteiening sonder vergoeding. Ramaphosa moet vandag om 14:00 ses vrae mondeling in die parlement beantwoord, en Maimane s’n wek die indruk dat die DA meen hulle het ŉ troefkaart oor die boodskap wat aan buitelandse beleggers oorgedra word. Maimane se vraag is watter versekerings aan buitelandse beleggers gegee sal word dat die doelwitte van die nasionale ontwikkelingsplan bereik sal word ondanks die regering se planne om grond sonder vergoeding te onteien. Die ander vyf vrae is minder intens. Die ANC-LP Adrian Williams sal aan Ramaphosa vra watter taktiek sy nuut aangekondigde afgesante gaan volg om beleggings na Suid-Afrika te trek. Daarna kom die Cope-LP Deidre Carter aan die beurt met ŉ versoek dat Ramaphosa ŉ kommissie van ondersoek instel na wanbestuur en korrupsie in die polisie en die staatsveiligheidsagentskap (SSA), wat die land se spioenasiebedrywighede hanteer. Hope Malgas, ANC-LP, skep vervolgens vir Ramaphosa ŉ platform om oor die diskriminasie en pyn van swart Suid-Afrikaners onder die apartheidstelsel te praat met ŉ vraag oor watter uitwerking die wonde van die verlede op ontwikkelingsplanne in die hede het. Dan is dit Maimane se beurt, gevolg deur Ruth Bhengu, ANC-LP, met ŉ vraag oor die regering se planne met werkskepping. Die laaste vraag aan Ramaphosa behoort aan die leier van die AIC, Mandlenkosi Galo, wat dit daaroor het dat die mededingingskommissie nie genoeg doen om struikelblokke uit die pad van kleinsake-ondernemings se pad te haal nie.